กสิกรฯมองต่างหุ้นไม่ปรับฐาน1,400รับไหว
บล.กสิกรไทย มองต่างมุม คาดหุ้นไทยไม่ปรับฐานแรง แค่ทรงตัวระดับ 1,400 จุด รอทะยานสู่ 1,500 จุด ช่วงต้นไตรมาส 2 แนะซื้อหุ้นปันผลสูง
9 ม.ค. 2556

บล.กสิกรไทย มองต่างมุม คาดหุ้นไทยไม่ปรับฐานแรง แค่ทรงตัวระดับ 1,400 จุด รอทะยานสู่ 1,500 จุด ช่วงต้นไตรมาส 2 แนะซื้อหุ้นปันผลสูง
นายเผดิมภพ สงเคราะห์ กรรมการผู้จัดการ สายงานจัดการเงินทุนบุคคล บริษัทหลักทรัพย์ (บล.) กสิกรไทย เปิดเผยว่า ดัชนีหุ้นไทยจะไม่ปรับฐานลงรุนแรง เนื่องจากมีสภาพคล่องอยู่ในระบบค่อนข้างมาก พร้อมที่จะเข้ามาซื้อหุ้นตลอดเวลา ซึ่งเป็นผลจากการออกมาตรการของธนาคารกลางทั่วโลก 
นอกจากนี้ นักลงทุนมองว่าหุ้นกับสินค้าโภคภัณฑ์มีความน่าสนใจลงทุนมากที่สุด เมื่อเทียบกับทองคำที่ให้ผลตอบแทนต่ำ และพันธบัตรสหรัฐที่ให้ผลตอบแทนติดลบ 
“เชื่อว่าดัชนีจะพักตัวลงประมาณ 1020 จุด หลังจากนั้นจะทรงตัวอยู่ที่ระดับ 1,400 จุดบวกลบ เพื่อประเมินสถานการณ์ต่างๆ ต่อไป โดยเฉพาะการเจรจาขอขยายเพดานหนี้สหรัฐ หากได้ข้อสรุปในช่วงสิ้นเดือน ก.พ.นี้ ก็จะทำให้ดัชนีเพิ่มขึ้นอีกครั้ง และมีโอกาสแตะจุดสูงสุดที่ระดับ 1,500 จุด ได้ในช่วงไตรมาส 2” นายเผดิมภพ กล่าว
สำหรับกลยุทธ์การลงทุนในช่วงนี้ แนะนำเลือกซื้อหุ้นเป็นรายตัว เช่น หุ้นที่จ่ายปันผลสูงในระดับ 7% ประกอบด้วย บริษัท ไทคอน อินดัสเทรียล คอนเน็คชั่น (TICON) บริษัท ชิน คอร์ปอเรชั่น (INTUCH) 
หุ้นที่มีผลประกอบการปีนี้โดดเด่น คือ บริษัท เอสพีซีจี (SPCG) และหุ้นที่อิงกับการฟื้นตัวของเศรษฐกิจจีน ประกอบด้วย บริษัท เอ.เจ.พลาสท์ (AJ) และบริษัท ศรีตรังแอโกรอินดัสทรี (STA)
กลุ่มพลังงานจะเริ่มกลับมาโดดเด่นในช่วงปลายเดือน ก.พ.นี้ ทั้งนี้หุ้นที่น่าสนใจประกอบด้วย บริษัท ปตท. (PTT) บริษัท ปตท.สำรวจและผลิตปิโตรเลียม (PTTEP) บริษัท พีทีที โกลบอล เคมิคอล (PTTGC) และบริษัท ไทยออยล์ (TOP) เป็นต้น